Eesti ökoriigi varivalitsuse deklaratsioon

Käesolevaga deklareerime meie, allakirjutanud Eesti poliitikud, et moodustame ühise jõuna sümboolset, hoolivat, praktilist ja positiivset mõju loova Eesti ökoriigi varivalitsuse, mille siht on Eesti rahvusriigile uue suure arengueesmärgi püstitamine ja selle saavutamine; globaalse kliimamuutuse põhjuste ning tervist- ja loodustkahjustavate tegevuste teadlik ümberkujundamine kestlikuks edulooks. Järsult suurenenud haigestumine ja suremus meie elukeskkonna mürgitamisest ning hoolimatust suhtumisest tingitud haigustesse, looduskeskkonna vähene väärtustamine ja hävitamine, ennenägematu liikide väljasuremine inimese tegevuse tagajärjel ning näiline võimetus hävitustöö peatamiseks, sunnivad meid vaatama üle erakondade piiride ja püstitama Eesti elanikkonna ning teiste elusolendite heaolu, unikaalse keskkonna, puhta looduse ja jätkusuutliku majanduse nimel järgnevad eesmärgid:

1. Me tõdeme keskkonnateemade erakonnaülesust, innustame erakondade ülesele koostööle, taganeme vastastikku ründavast retoorikast ja tõestame koostöö võimalikkust. Meie eesmärk on Eesti kujundamine kogu maailmale eeskujuks olevaks ökoriigiks ja selleks vajalike lahenduste otsimine, elluviimine ja vastavate uute teadmiste vahendamine.

2. Erakondadeülese ja erakondadevahelise pikaajalise keskkonnapoliitika raamleppe ja Eesti ökoriigi visioondokumendi koostamine, et tagada Eesti looduse, rahvuse ja meile omase unikaalse looduslähedase kultuuri säilimine läbi aegade.

3. Ambitsioonikate kliima- ja energeetikaeesmärkide seadmine. Põlevkivienergiast kiirendatud väljumiseks ja taastuvenergiale üleminekuks erakondadeülese üksmeele ning nutikate lahenduste leidmine ja rakendamine. Kaasaegsetel jätkusuutliku majanduse mudelitel põhineva kodumaise energiatootmise ja energiasõltumatuse arendamine.

4. Eesti bioloogilise mitmekesisuse ja elujõu säilitamine ning suurendamine, sealhulgas ringmajanduse käivitamine. Permakultuurse mõtlemise põhimõtete liitmine haridussüsteemi. RMK ümberkujundamine kasumile orienteeritud asutusest metsade loodusrikkuse hoidjaks. Globaalse kliimamuutuseni viinud antropotseeni ja tarbimisühiskonnale omastele mõtte- ja käitumismudelite puudustele tähelepanu juhtimine. Keskkonnasõbralikule majandusele ülemineku soodustamine.

5. Teadlaste, poliitikute ja kodanikuühiskonna vahelise sidusa ja tegeliku koostöö innustamine, koordineerimine ja kaardistamine kriisi ületamiseks.

6. Looduse laastamise asemel loodust taastavate majandusmudelite aktiivne otsimine, tutvustamine ja kasutuselevõtmise soodustamine. Meie eesmärk on mahetootmise hüppeline arendamine Eestile ainuomaseks tootmisviisiks, tagades sealsamas kõigi ühiskonnaliikmete ja ettevõtjate eneseväärikuse ning ärimudelite ümberkujundamiseks vajaliku toe.

7. Eesti kui unikaalseks ökoriigiks pürgiva rahvusvahelise eeskujuriigi sihikindel tutvustamine sise- ja välisriiklikult, sh välismeediale, teaduskogukonnale ning kaasamõtlejatele. Meie siht on Eesti kui ökoriigi ja arengueeskuju kinnistamine kauba- ja kvaliteedimärgina ülemaailmselt.